กสิกรฯคุมเข้ม วิธีขายประกัน
กสิกรฯ กำชับพนักงาน ให้ข้อมูลก่อนขายประกันให้ครบถ้วน โอดไม่คิดหลอกขาย
8 ธ.ค. 2558

กสิกรฯ กำชับพนักงาน ให้ข้อมูลก่อนขายประกันให้ครบถ้วน โอดไม่คิดหลอกขาย
นายทวี ธีระสุนทรวงศ์ รองกรรมการผู้จัดการใหญ่ ธนาคารกสิกรไทย เปิดเผยว่า ไม่อยากให้มองว่าธนาคารเป็นสาเหตุที่สร้างความเดือดร้อนหรือหลอกลวงผู้บริโภคจากการขายประกัน เพราะการขายประกันผ่านธนาคาร (แบงก์แอสชัวรันส์) เป็นเพียงช่องทางหนึ่งของธุรกิจประกัน จากเดิมที่มีเพียงช่องทางตัวแทน (เอเยนต์)
ทั้งนี้ การที่แบงก์แอสชัวรันส์ได้รับความนิยมอย่างสูงจากผู้ซื้อประกัน เนื่องจากการเป็นสถาบันการเงินที่น่าเชื่อถือ สร้างความมั่นใจให้แก่ผู้ซื้อประกัน ทำให้ธุรกิจประกันขยายตัวอย่างก้าวกระโดดในช่วง 5 ปีที่ผ่านมา โดยหากประเมินสัดส่วนข้อร้องเรียนของแบงก์แอสชัวรันส์ จะพบว่าน้อยมากเมื่อเทียบกับยอดขาย
อย่างไรก็ตาม ธนาคารจะกำชับพนักงานในการให้ข้อมูลแก่ผู้สนใจซื้อประกันให้ครบถ้วน โดยพนักงานขายประกันจะต้องเป็นผู้มีใบอนุญาตเท่านั้น ส่วนพนักงานที่ไม่มีใบอนุญาตไม่สามารถเข้าระบบแบงก์แอสชัวรันส์ได้อยู่แล้ว และหากขายประกันได้ก็จะไม่นับเป็น ผลงาน
นอกจากนี้ หลังจากลูกค้าซื้อประกันผ่านธนาคารจะมีเจ้าหน้าที่ของบริษัทประกันโทรศัพท์ไปยืนยันการซื้อกับลูกค้าอีกครั้งหนึ่ง ซึ่งหากลูกค้าไม่ยินดีซื้อก็สามารถปฏิเสธการซื้อกับเจ้าหน้าที่ได้ อีกทั้งลูกค้าที่เปลี่ยนใจไม่ต้องการซื้อประกันก็มีระยะเวลายกเลิกกรมธรรม์ (ฟรีล็อก) ภายใน 30 วัน โดยไม่เสียค่าใช้จ่าย และหากต้องการยกเลิกกรมธรรม์หลังฟรีล็อก สามารถร้องเรียนผ่านคณะกรรมการกำกับและส่งเสริมการประกอบธุรกิจประกันภัย (คปภ.) ได้ รวมทั้งหากตรวจสอบพบความผิดพลาดในการซื้อประกัน บริษัทประกันก็พร้อมที่จะยกเลิกเช่นกัน
ผู้สื่อข่าวรายงานว่า ก่อนหน้านี้มีการรณรงค์ผ่านเว็บไซต์ change.org ในแคมเปญหยุดแบงก์หลอกขายประกัน ซึ่งเดิมมีผู้เสนอให้ธนาคารยกเลิกการขายประกัน ก่อนจะปรับข้อเรียกร้องมาให้ธนาคารแห่งประเทศไทย (ธปท.) แก้ไขกฎระเบียบเพื่อป้องกันการหลอกลวงให้ทำประกันชีวิต